
PËR PËRCAKTIMIN E PROCEDURAVE TË KONSTATIMIT, TË SHQYRTIMIT, TË PROPOZIMIT DHE TË VENDOSJES SË MASAVE ADMINISTRATIVE NGA DREJTORIA E PËRGJITHSHME E PARANDALIMIT TË PASTRIMIT  TË PARAVE (DPPPP)

Në mbështetje të nenit 100 të Kushtetutës dhe të pikës 11 të nenit 27 të ligjit nr.9917, datë 19.5.2008 “Për parandalimin e pastrimit të parave dhe financimin e terrorizmit”, të ndryshuar, me propozimin e Ministrit të Financave, Këshilli i Ministrave

VENDOSI:

I. Konstatimi, shqyrtimi, propozimi dhe vendosja e masave administrative për shkeljet e kryera nga subjektet e ligjit nr.9917, datë 19.5.2008 “Për parandalimin e pastrimit të parave dhe financimin e terrorizmit”, të ndryshuar, të bëhen nga Drejtoria e Përgjithshme e Parandalimit të Pastrimit të Parave (DPPPP), sipas kritereve të mëposhtme:
1. DPPPP-ja kontrollon dhe verifikon përmbushjen e detyrimeve të subjekteve të parashikuara në ligjin nr.9917, datë 19.5.2008 “Për parandalimin e pastrimit të parave dhe financimin e terrorizmit”, të ndryshuar, nëpërmjet:
a) inspektimit të tyre;
b) shqyrtimit të raportimeve, të të dhënave, të dokumenteve apo të raporteve të vetëkontrollit, të dërguara nga subjektet e ligjit nr.9917, datë 19.5.2008, të ndryshuar, dhe/ose të akteve nënligjore;
c) shqyrtimit të raportimeve të autoriteteve mbikëqyrëse, të dërguara në zbatim të pikës 3 të nenit 24 të ligjit nr.9917, datë 19.5.2008 “Për parandalimin e pastrimit të parave dhe financimin e terrorizmit”, të ndryshuar.
2. Inspektimet realizohen në bazë të planit vjetor të inspektimit, përmbushjes së detyrimeve ligjore, bashkëpunimit me autoritetet mbikëqyrëse/licencuese. Hartimi i planit vjetor bazohet në kriteret e mëposhtme:
a) Vlerësimin e riskut;
b) Ecurinë e raportimeve;
c) Analizat strategjike.
Grupi dhe programi i inspektimit miratohen nga drejtori i përgjithshëm i DPPPP-së.
3. Përfaqësuesit e subjektit, që inspektohet, vënë në dispozicion të grupit të inspektimit çdo regjistër, dokument apo material tjetër që ata gjykojnë të nevojshëm për përmbushjen e qëllimit të inspektimit.
4. Në përfundim të inspektimit përpilohet akti i inspektimit, i cili mbahet në vendin e kryerjes së tij, në prani të përfaqësuesit të subjektit dhe nënshkruhet nga grupi i inspektimit dhe përfaqësuesit e subjektit. Në rastet kur kundërvajtësi kundërshton nënshkrimin, ky fakt evidentohet në aktin e inspektimit. Akti i inspektimit përmban të dhënat për subjektin e inspektuar, konkluzionet përkatëse, llojin e kundërvajtjes së konstatuar dhe rekomandimet që i lihen subjektit të inspektuar. DPPPP-ja njofton zyrtarisht subjektin për shkeljen e konstatuar.
5. Shqyrtimi i kundërvajtjes administrative si rregull bëhet në prani të përfaqësuesit të subjektit, i cili njoftohet nga DPPPP-ja për datën dhe orën e shqyrtimit të kundërvajtjes administrative. Subjekti në seancën e shqyrtimit të kundërvajtjes administrative ka të drejtë të paraqesë çdo pretendim në lidhje me shkeljet e konstatuara. Shqyrtimi mund të bëhet edhe në mungesë, kur vërtetohet se kundërvajtësi ka marrë dijeni dhe nuk ka shkaqe të arsyeshme për mosparaqitje.
6. Shqyrtimi i kundërvajtjes administrative bëhet brenda 30 (tridhjetë) ditëve nga data e konstatimit të saj. E drejta për shqyrtimin e kundërvajtjeve administrative, të parashikuara në nenin 27 të ligjit nr.9917, datë 19.5.2008 “Për parandalimin e pastrimit të parave dhe financimin e terrorizmit”, të ndryshuar, nuk mund të ushtrohet  kur kanë kaluar 2 (dy) vjet nga koha e kryerjes së kundërvajtjes administrative.
7. Kundërvajtja shqyrtohet nga komisioni i shqyrtimit të kundërvajtjeve administrative, i ngritur me urdhër të drejtorit të Përgjithshëm të  DPPPP-së. Komisioni, pasi njihet  me shkeljet e konstatuara dhe pasi dëgjon argumentet dhe administron dokumentacionin e paraqitur nga subjekti, i propozon drejtorit të Përgjithshëm:
a) vendosjen e masës së gjobës për kundërvajtjen administrative;
b) pushimin e procedimit të kundërvajtjes administrative, kur nga analizimi dhe shqyrtimi i fakteve nuk konstatohet kryerja e kundërvajtjes administrative.
8. Drejtori i Përgjithshëm, pasi vlerëson dhe analizon praktikën e inspektimit dhe propozimin e komisionit të shqyrtimit të kundërvajtjes administrative, merr vendim për vendosjen e masës administrative ndaj subjektit ose pushimin e procedimit të kundërvajtjes administrative dhe njofton zyrtarisht subjektin.
9. Vendimi për kundërvajtjen administrative, përveç të dhënave të institucionit që ka nxjerrë aktin, duhet të ketë identitetin e kundërvajtësit, shpjegimin e përmbledhur të fakteve dhe provave ku mbështetet vendimi, shkeljen e tyre duke referuar dispozitën ligjore ku mbështetet vendimi, masat administrative të dënimit me gjobë, dokumentacionin që tregon shkeljen e kryer, cilësimin si titull ekzekutiv për masën e gjobës, si dhe të drejtat për ankimimin dhe afatet procedurale.
10. Në përzgjedhjen e llojit të dënimit dhe caktimin e masës së tij, DPPPP-ja duhet të marrë parasysh:
a) rrethanat e kryerjes së kundërvajtjes;
b) nëse kundërvajtësi rezulton i dënuar administrativisht edhe më parë;
c) rëndësinë e kundërvajtjes;
ç) pasojat që kanë ardhur nga veprimi dhe mosveprimi.
11. Vendimi për kundërvajtjen administrative, i vendosur nga DPPPP-ja, përbën titull ekzekutiv dhe ekzekutimi i këtij vendimi bëhet në përputhje me ligjin nr.10 279, datë 20.5.2010 “Për kundërvajtjet administrative”.
12. Për njoftimin dhe afatet e njoftimit të vendimeve për kundërvajtjet administrative, të nxjerra nga DPPPP-ja, zbatohen dispozitat e parashikuara në Kodin e Procedurave Administrative. 
13. Kundër vendimit për kundërvajtjen administrative, të nxjerrë nga DPPPP-ja, mund të bëhet ankim në gjykatë brenda 30 (tridhjetë) ditëve nga data e njoftimit të vendimit. 
II. Ngarkohet Drejtoria e Përgjithshme e Parandalimit të Pastrimit të Parave (DPPPP), si autoritet përgjegjës, për zbatimin e këtij vendimi.
Ky vendim hyn në fuqi pas botimit në Fletoren Zyrtare.  

